b'\n_START_ARTICLE_\nJaponski dresnik\n_START_SECTION_\nOpis\n_START_PARAGRAPH_\nJaponski dresnik je od dva do tri metre visok grm, ki zraste iz podzemnih delov vsako vegetacijsko sezono. Pozimi nadzemni deli odmrejo, podzemne korenike, ki so zelo razrasle in lahko segajo ve\xc4\x8d metrov stran od materinske rastline, pa prezimijo. Zanj je zna\xc4\x8dilno kolen\xc4\x8dasto \xc4\x8dlenjeno votlo steblo, ki spominja na steblo bambusa. Pri ko\xc5\xa1enju iz korenik na razli\xc4\x8dnih mestih po\xc5\xbeenejo do nekaj decimetrov visoka stebla, ki obi\xc4\x8dajno ne cvetijo in niso votla. Nad kolenci izra\xc5\xa1\xc4\x8dajo celorobi, \xc5\xa1iroko jaj\xc4\x8dasti listi, ki so dolgi od 5 do 15, redkeje 20 cm in \xc5\xa1iroki do 10 cm. Imajo prisekano dno in naglo zo\xc5\xbeen vrh ter so na steblo name\xc5\xa1\xc4\x8deni premenjalno. Nad listi steblo obdajajo v cevasto tvorbo, \xc5\xa1kornjico, preoblikovani prilisti. _NEWLINE_Japonski dresnik v Sloveniji vzcveti konec julija in ima drobne belkaste do zelenkaste cvetove, ki so zdru\xc5\xbeeni v pokon\xc4\x8dna latasta socvetja. Cvetovi so enospolni, z zakrnelimi, vendar opaznimi zasnovami organov drugega spola. Cvetnih listov je pet, zunanji trije se s \xc5\xa1irokimi robovi stikajo in obdajajo razvijajo\xc4\x8d plod, trikotni ore\xc5\xa1ek, ki je zrel \xc4\x8drno obarvan.\n_START_SECTION_\n\xc5\xa0irjenje po svetu\n_START_PARAGRAPH_\nV Evropo so japonski dresnik iz Japonske zanesli Nizozemci leta 1823. Nato so ga kot okrasno rastlino za\xc4\x8deli kultivirati v vrtovih in parkih. Prvi zapisi o japonskem dresniku v naravi se pojavijo leta 1892. Kasneje se je rastlina sadila za utrjevanje bre\xc5\xbein in prepre\xc4\x8devanje erozije, pa tudi kot krmna in medonosna rastlina.\n_START_SECTION_\nRaz\xc5\xa1irjenost v Sloveniji\n_START_PARAGRAPH_\nV Sloveniji je pojav japonskega dresnika prvi omenil August von Hayek, ki je pojav te rastline zabele\xc5\xbeil ob Savinji pri Celju leta 1908. Leta 1937 se je rastlina pojavila v Ljubljani in ob Bohinjskem jezeru. V letih 1981 in 1982 je o \xc5\xa1irjenju japonskega dresnika po sloveniji pisal botanik Vinko Strgar. Danes je japonski dresnik pogost po vsej Sloveniji, kjer ga sre\xc4\x8damo zlasti ob rekah in potokih. Redkeje se pojavlja v submediteranskem in alpskem fitogeografskem obmo\xc4\x8dju.\n_START_SECTION_\nUporabnost\n_START_PARAGRAPH_\nMlada stebla rastline so u\xc5\xbeitna in se v domovini rastline uporabljajo v \xc4\x8dlove\xc5\xa1ki prehrani. Poganjki so kisli, njihov okus pa je podoben okusu rabarbare. _NEWLINE_Rastlina se uporablja tudi v tradicionalni kitajski ter japonski medicini za zdravljenje glivi\xc4\x8dnih obolenj, ko\xc5\xbenih vnetij in pri kardiovaskularnih boleznih. Ena izmed aktivnih u\xc4\x8dinkovin rastline naj bi bila resveratrol in njegov glukozid piceid.'